
Šio pranešimo struktūrą sudaro:

· diskurso sampratos pristatymas, 
· diskursų klasifikacija,
· diskurso analizės tradicijų bei metodikų pristatymas,
· diskusija dėl metodologinio dikurso analizės statuso,
· diskurso analizės praktikos trumpas pristatymas, akcentuojant naudojamas analitines kategorijas, diskurso analizės privalumus ir trūkumus. 

Vietoje įžangos

Henry Widdowson (1995) pastebėjo, jog pastaruoju metu socialiniuose moksluose ‘diskursas’ bei ‘diskurso analizės’ tapo itin madinga ir plačiai vartojama, o taip pat ir plačiai apibrėžiama sąvoka. Jo nuomone, daugelis mokslininkų naudoja ‘diskurso’ ar ‘diskurso analizės’ sąvokas nežinodami tikslios jų reikšmės. 
Europos sociologų (ypač Prancūzijos, Vokietijos bei Austrijos) darbuose naudojamų metodikų populiarumo rodikliai (Titsher et al, 2000) rodo diskurso analizės metodų populiarumo sąlyginį augimą.

„Diskurso“ samprata:

Lingvistiniai diskurso apibrėžimai (diskurso pagrindiniu elementu esti kalba arba šneka):

· Kasdienėje kalboje sąvoka „diskursas“ vartojama kaip „diskusijos“ sinonimas, arba suprantama kaip tam tikras šnekėjimo, kalbėjimo būdas (G.Kress 1985: 27). 
· R.Harré et al. (1999) diskursą vadina kalba (angl. language), o atskirų diskurso subjektų naudojamą specifinį žodyną prilygina dialektui (angl. dialect). 
Socialiniai mokslai diskurso apibrėžimą išplečia akcentuodami diskurso kaip socialinio veiksmo, ypatingos interakcijos sampratą. Čia diskurso analizei svarbiais tampa ne tik išsakytasis ar parašytasis tekstas, bet ir jį kuriantys, perduodantys ir interpretuojantys veikėjai bei diskursą įgalinantys bei apribojantys tiesioginiai ar istoriniai kontekstai.
Humanitariniuose ir socialiniuose moksluose egzistuojančios ‘diskurso’ apibrėžimų perspektyvos (A.D.Grimshaw 2003: 27):

1. Pagal pirmąją, diskursas suvokiamas kaip tam tikra subkultūra. Vadovaudamiesi tokia samprata tyrėjai analizuoja savitus feminizmo, aplinkosaugos, rasistinius, seksizmo ir kt. diskursus. 
2. Antroji perspektyva apibrėžia diskursą kaip tai, ką yra pasakę ar parašę socialiniai veikėjai (A.D.Grimshaw, 2003:27). Šioje perspektyvoje diskurso analizė domisi kalbėjimu kaip priemone socialiniam žmonių gyvenimui įprasminti. 
Žemiau pateikiami diskurso apibrėžimai priskirtini antrąjai perspektyvai:

· M.P.F.Chimombo ir R.L.Roseberry atitinkamai diskursą apibrėžia kaip komunikacinio veiksmo procesą, kurio materiali išraiška įgyja teksto formą (M.P.F.Chimombo ir R.L.Roseberry, 1998:ix). Tokiu atveju diskurso analizė apibrėžiama kaip „metodologija įgalinanti komunikacinių procesų bei tekstų, kaip šių procesų rezultatų, analizę“ (M.P.F.Chimombo ir R.L.Roseberry, 1998:ix). Čia kalba suprantama ne tik kaip atspindinti ir įrėminanti, bet ir kaip formuojanti iškreipianti ar net kurianti socialines realybes (Harre et al, 1999). 
· M.A.Hajer apibrėžia diskursą kaip „visuma idėjų, sąvokų ir kategorijų, kurios yra kuriamos, atkuriamos bei keičiamos tam tikrais socialiniais veiksmais, ir kurių pagalba fizinei ir socialinei realybėms yra suteikiamos reikšmės” (M.A.Hajer, 1995:44). 
· M.Foucault (1998) suvokė diskursą kaip tam tikrą idėjų ar žinojimo sistemą, išreikštą specifiniu žodynu, teiginių grupėmis.
Diskursų klasifikacija:

Diskursai gali būti klasifikuojami pagal įvairius kriterijus: tematiką, laikiškumą, paplitimą vietos prasme, sektorių/diskurso lauką, diskursą artikuliuojančius dalyvius ir kt. 

Tematikos prasme diskursas gali būti 

· vienalytis – organizuotas apie aiškiai įvardijamą temą, pvz., naujojo reaktoriaus statybos Ignalinos AE diskursas, arba 

· daugiasluoksnis, platus, apimti daugelį temų, pvz., ekologinis diskursas. 

Vienalyčiai diskursai dažniau esti organizuoti aplink konkrečią problemą (probleminiai diskursai), o daugiasluoksniai diskursai esti daugiau pasaulėžiūrinio, vertybinio ar normatyvinio pobūdžio. 

Vietos prasme, diskursas gali būti:

· globalus, 

· regioninis, 

· nacionalinis (neišeinantis už nacionalinės valstybės ribų) ar 

· lokalus. 

Diskursas gali būti daugiasluoksnis: apimti siauresnius diskursus specifiniais klausimais (pvz., ekologinis diskursas Lietuvoje apima diskursus apie darnaus vystymosi principų taikymą Lietuvoje, apie Baltijos jūros taršos mažinimo galimybes, branduolinės energijos naudą ir kt.). Apskritai, diskursai yra linkę persidengti, susipinti. Pavyzdžiui, ekologinio diskurso tekstuose dažnai atsiranda užuominų ar net išsamios kitų temų analizės, pvz., užuominos į lygių galimybių, žmogaus teisių, visuomenės sveikatos ar kt.diskursus.

Diskursą galima apibrėžti ir pagal diskusijose dalyvaujančias socialines grupes: 
· politikų diskursas, 
· ekonomistų diskursas, 
· aplinkosaugininkų diskursas, 
· sociologų diskursas ir kt. 
Tokia klasifikacija kyla iš pirmosios „diskurso“ apibrėžimo perspektyvos. Greta tokių specializuotų diskursų, artikuliuojamų skirtinguose moksluose ar specifinėse veiklos sferose arba specifinių socialinių grupių, galima išskirti ir bendruosius arba visuomeninius/viešuosius diskursus, į kuriuos įsitraukia keletas ar daugelis socialinių grupių iš skirtingų veiklos sferų. 
S.Jager (2001) panašiai diskursus skirsto į specialiuosius diskursus bei inter-diskursus, kur inter-diskursas suprantamas kaip ne-mokslinis ir ne-specializuotas diskursas. 
Bendriausia prasme pagal socialinį lygmenį diskursai gali būti skirstomi į 
· privačius, 
· kolektyvinius, 
· institucinius diskursus.

S.Jager (2001) teigimu, diskursai vyksta įvairiuose diskursyviuose laukuose: moksle, politikoje, žiniasklaidoje, švietime, kasdieniame gyvenime, versle ir t.t. Tokie diskurso laukai taip pat gali būti vadinami socialine lokacija, „iš kurios vyksta ‚kalbėjimas‘ „ (S.Jager, 2001:49). Bendriausia prasme pagal diskurso vyksmo lauką diskursai gali būti skirstomi į 
· politinius, 
· akademinius, 
· pilietinius ir kt. diskursus. 
Sociologijoje dažnai tokie „laukai“ vadinami veiklos sferomis arba visuomenės sektoriais. Socialiniai veikėjai pagal veiklos sferas (angl. k. policy domain) skirstomi į veikiančius biurokratinėje, ekonominėje, akademinėje arba pilietinėje sferose (L.Rinkevičius, 2000:173). Pranešimo autorės nuomone, dar prasminga išskirti religinę bei meninę veiklos sferas, kurios taip pat įsijungia į viešuosius diskursus savitai juos interpretuodamos ir artikuliuodamos. Kiekviena tokia veiklos sfera charakterizuojama skirtingais tikslais, idealais, implikuoja skirtingas organizacines formas, kryptingai įtakoja narių nuostatas ir diktuoja elgesio normas, formuoja kasdienį elgesį. M.Douglas ir A.Wildavsky (1982) atitinkamai kalba apie skirtingus socialinius kontekstus (skirsto pagal organizavimosi ypatumus) – biurokratinį/hierarchinį, individualistinį/ekonominį, bei egalitarinį (pilietinį) – kurie taip pat implikuoja skirtingus kultūrinių kategorijų derinius. Kiekvienas sektorius artikuliuoja įvairius viešus bei specifinius diskursus. Specifiniai diskursai apima organizacijų, institucijų vidaus klausimus, arba siaurus/probleminius sektoriaus klausimus.
Diskurso analizės metodologinės tradicijos bei metodai 

Šiuolaikinės diskurso analizės metodologinę įvairovę lemia tai, jog atskiros jos prieigos nepriklausomai viena nuo kitos formavosi įvairiose disciplinose. Sociologijoje diskurso analizės metodologija susijusi su 7-ąjam XX a. dešimtmečiui būdingu makrosociologinių prieigų ir struktūralizmo (struktūrinio funkcionalizmo) paradigmos atmetimu, kai dėmesys buvo nukreiptas į kasdienę socialinę sąveiką ir kitus socialinės realybės mikrolygio aspektus. Tokia interpretacinė, fenomenologinė sociologija atsispindėjo Goffman‘o, Garfinkel‘io ir kitų sociologų darbuose (T.A. van Dijk 1985a: 7). Kartu su sociologine tyrinėjimų pakraipa diskurso analizėje tuo metu pradėjo vyrauti dėmesys monologiniams diskurso žanrams (tekstams, istorijoms ir kt.), kiek vėliau pradėta analizuoti kasdienius pokalbius bei kitas natūralaus dialogo socialinėje interakcijoje formas, pvz., dialogus įvairiose institucinėse situacijose – klasėje, teisme ir pan.
Metodologinių diskurso analizės tradicijų ir metodinių prieigų įvairovę galima nusakyti keliais pjūviais. Bendriausia prasme, pagal diskurso išraiškos formą galima skirti 
· pokalbių analizę (angl.k. conversation analysis) arba 
· rašytinių tekstų analizę. 
L.Kraniauskas (2001) sociologinėse diskurso studijose pagal atliekamos analizės lygmenį ir akcentus išskiria dvi kryptis: 
· pirmoji savo dėmesį sutelkia vidinių teksto ryšių analizei ir yra sąlygota lingvistikos ir semiotikos; 
· antroji diskurso tyrinėjimų kryptis domisi išoriniais tekstų produkciją ir visą diskursą lemiančiais veiksniais. 
Pagal teorines paradigmatines ištakas ir pasirenkamų duomenų analizės metodų kompleksą Teun A. Van Dijk (T.A. van Dijk, 1985a, Vol 2) išskiria keletą diskurso analizės metodologinių tradicijų:

· lingvistinė analitinė tradicija, 
· aprašomoji funkcionalistinė tradicija, 
· interpretacinė tradicija, 
· kritiškosios diskurso analizės tradicija. 
Teun A. Van Dijk (1985b, Vol 2) teigimu, moksliniuose tyrinėjimuose diskurso analizė pirmiausiai siejama su struktūrinės lingvistikos ir semiotikos studijomis. Diskurso analizė šiose studijose reiškia domėjimąsi lingvistiniais diskurso ryšiais, užslėptomis tekste reikšmėmis. Šiose studijose ir lingvistinėje analitinėje tradicijoje apskritai, dominuoja aprašomasis diskurso struktūrinių elementų analizės metodas, kuomet kalba ar tekstas analizuojami gramatikos, leksikos, stilistikos ir pan. aspektais. Ši tradicija apima etnometodologinės pokalbių analizės, diferencinės tekstų analizės, pasakojamosios semiotikos ir kt. metodines prieigas (žr. Titscher et al, 2000). 

Greta lingvistinės analitinės tradicijos ilgainiui pradedama daugiau dėmesio skirti diskurso funkcijų ir konteksto analizei (Teun A. Van Dijk, 1985c)
. Psichologijos ir socio-psichologijos tyrinėjimuose vystoma aprošomoji funkcinalistinė diskurso analizės tradicija pagrindiniu analizės elementu tampa kognityvinis diskurso kontekstas: suvokimo procesas ir strategijos, atminties kryptingumas, informacijos organizavimas ir pan. Sociolingvistikoje (kalbos sociologijoje) analizuojamos diskurso sąsajos su socialiniu, politinu kontekstu. Šiuose tyrimuose kalba suvokiama jau ne kaip verbalinis objektas, bet kaip socialinis veiksmas. Socio-psichologijoje ir sociologijoje sekant šia tradicija analizuojamos diskurso vyksmo situacijos, įvairūs sąveiką charakterizuojantys elemetai: dominavimas, kontrolė, vaidmenys, normos išryškėjančias diskurso kalboje ar tekste. Ši tradicija analizuoja neformalius pokalbius, dialogus vykstančius, pvz., užsiėmimų klasėje, daktaro vizitų, darbo interviu ar policijos apklausos metu, taip pat - parlamentinius debatus, sprendimų priėmimo procedūras, TV programų kūrimą ir suvokimą bei kt. (Teun A. Van Dijk, 1985c, p.7). Sociologai tokiose situacijose nagrinėja, kaip lytis, amžius, klasinė priklausomybė, etninė priklausomybė ar panašios socialinės charakteristikos yra susijusios su specifinių žodynų, gramatikos, stiliaus, retorikos naudojimu diskurse. Tokios analizės dėka, pavyzdžiui, tyrėjai Ruth Wodak ir Martin Reisigl (1999)
 atskleidė, jog baltųjų rasės atstovams neutralią reikšmę turintys žodžiai, išsireiškimai, kitų rasių atstovų gali būti suvokiami kaip įžeidžiantys ar rasistiniai. Taigi, diskurse naudojamos sąvokos, teksto organizavimo taisyklės yra kultūriškai specifinės. Ši diskurso tyrimų tradicija apima kontent analizės (kiekybinės bei kokybinės), pokalbių analizės, funkcinės pragmatikos metodines prieigas (žr. Titscher et al, 2000). 

Lingvistinėse tradicijose – lingvitstinė analitinė ir aprašomoji funkcionalistinė tradicijos – domimasi kalba, jos naudojimu. Funkcionalistinėje tradicijoje remiamasi funkciniu požiūriu į kalbą. Diskurso analizė čia virsta kalbos funkcijų analize, t.y. analizuojama, kaip tikslingai yra naudojama kalba. Kalbama apie tokias kalbos funkcijas (A.Poškienė, 2004): instrumentinė funkcija, kuri pažymi paprastą bendravimo funkciją; reguliuojanęioji funkcija, reiškianti pritarimą arba nepritarimą, taisyklių taikymą; reprezentuojančioji funkcija; bendravimo funkcija; asmeninė funkcija, kuri leidžia kalbėtojui reikšti savo jausmus, įspūdžius; euristinė funkcija, kurios padedami įgyjame žinių, mokomės; įsivaizdavimo funkcija, kuri padeda kurti idėjas, sistemas. 

Greta lingvistinės aprašomosios diskurso analizės bei funkcionalistinės diskurso analizės metodologinių tradicijų, Teun A. Van Dijk išskiria ir interpretacinę diskurso analizės tradiciją (Teun A. Van Dijk, 1985c. p.8). Hermeneutinė tekstų interpretacija ilgą laiką taikyta literatūroje, istorijoje bei teisės diskurso analizėje. Ši tradicija remiasi subjektyvia diskurso medžiagos interpretacija, kuomet labai svarbi pačio interpretuotojo asmeninė tos srities patirtis bei moksliškai priimtina tyrėjo empatija interpretuojamiems objektams. Toks požiūris būdingas šiuolaikinei interpretacinei sociologijai, populiariausios metodinės prieigos – objektyvioji hermeneutika, etnografinė tekstų ar pokalbių analizė (žr. Titscher et al, 2000). 

Šeštajame bei septintajame XX a. dešimtmetyje prasidėję įvairūs ideologiniai ir politiniai judėjimai, jų socialinė analizė davė pradžią naujai diskurso metodologinei tradicijai. Socialiniuose moksluose, analizuojant politinį diskursą, žiniasklaidos artikuliuojamus diskursus, vyriausybės ar didelių industrinių korporacijų tekstus pradėta taikyti „ideologinė“ diskurso analizė. Remdamasi marksizmu, ši prieiga žvelgė į diskursą kaip į klasinių konfliktų, jėgos demonstravimo visuomenėje areną, t. y. diskurso elementai interpretuojami kaip kalbėtojų ar tekstų autorių interesų indikatoriai (T.A. van Dijk 1985c: 8). Ideologinė diskurso analizė siekė atskleisti diskurse užkoduotus klasinius ar interesų konfliktus, jėgos santykius bei ideologijas. Paskutiniame praėjusio amžiaus dešimtmetyje ideologinė diskurso analizė peraugo į savarankišką interdisciplininę metodologinę tradiciją dabar žinomesnę kaip kritiškoji diskurso analizė.

Kritiškoji diskurso analizė (KDA) iš kitų šios srities metodologinių tradicijų pirmiausiai išsiskiria dėmesiu plačiai suvokiamam kontekstui, lingvistinės ir socialinės analizės bei socialinės kritikos derinimu. 

S.Titscher et al. teigimu, kritiškosios diskurso analizės teoriniam pamatui tyrėjai dažnai pasirenka funkcinę sisteminę lingvistikę (Halliday), kognityvinę lingvistiką (Shank, Abelson), Michel Foucault idėjas, kritinę teoriją (Adorno, Habermas, Horkheimer) bei hermeneutiką (Dilthey, Gadamer) (S.Titscher et al, 2000: 51). Dažnų tyrimų objektu tampa lyčių santykiai, rasizmo problemos, žiniasklaidos diskursai, politiniai diskursai, organizaciniai diskursai ar identiteto dimensijos. Šiuose tyrimuose naudojami įvairūs duomenų rinkimo bei analizės metodai – kokybinės atvejo studijos, giluminiai ar struktūruoti interviu, dokumentų analizė, didelės apimties biografinių tekstų kiekybinė ar kokybinė analizės ir kt. 

KDA kreipia dėmesį į autentišką komunikaciją institucinėse, media, politinėse ar kitose aplinkose. Ir rašytinį ir sakytinį diskursus KDA traktuoja kaip tam tikrą socialinės praktikos formą (Fairclaugh ir Wodak 1997). Čia artikuliuojamas tam tikras dialektinis santykis: situaciniai, instituciniai ir socialiniai kontekstai įtakoja diskursą, tačiau diskursas savo ruožtu taip pat įtakoja socialinę bei politinę realybę (Wodak et al, 1999:8). 
Pagrindiniai kritiškosios diskurso analizės principai trumpai gali būti pristatyti taip (pagal R.Wodak, 1996:17-20): 

· Kritiškoji diskurso analizė pirmiausiai suinteresuota socialinių problemų analize. Ji nesidomi kalba ar jos naudojimu per se, o greičiau – socialinių ir kultūrinių procesų atspindžiais kalboje. Visgi lingvistinių kategorijų įtraukimas į analizę pripažįstamas būtinu (M.Meyer, 2001).

· Visuomenė ir kultūra suprantamos kaip dialektiškai susijusios su diskursu: visuomenė ir kultūra apsprendžia diskurso formas, raišką, bet tuo pačiu yra atkuriamos ir keičiamos diskurso. Kiekvienas kalbos panaudojimo atvejis atgamina arba transformuoja visuomenę bei kultūrą. 

· Kalba gali būti naudojama kryptingai ir selektyviai. Tad reikia analizuoti skirtingas tekstų pateiktis, interpretacijas, suvokimus. 

· Diskursai esti istoriniai, tad gali būti suprasti tik santykyje su jų kontekstais. Diskursai ne tik esti įtakoti tam tikrų kultūrų, ideologijų bei istorijos - jie taip pat yra susiję ir su kitais diskursais. M.Meyer (2001:15) taip pat teigia „visi diskursai yra istoriniai ir todėl gali būti suprasti tik nurodant į jų kontekstą”. 

· Diskurso analizė esti interpretacinė ir aiškinamoji. Siekiama sisteminės ryšių tarp teksto ir jo socialinių sąlygų, ideologijų bei galios santykių analizės. Interpretacijos visuomet esti dinamiškos ir atviros naujai informacijai bei naujiems kontekstams. 

· Diskursas yra tam tikra socialinio elgesio forma. Kritiškoji diskurso analizė turi būti suprantama kaip socialinė mokslinė disciplina aiškiai išdėstanti savo socialinius interesus ir siekianti savo atradimus pritaikyti praktiniuose klausimuose. Kritiškoji diskurso analizė dažnai tapatina save su politiškai motyvuotu tyrimu pasižyminčiu emancipacijos principu, kuomet tyrimu siekiama paveikti socialinius santykius ir socialinę realybę. 

Kritiškojoje diskurso analizėje pripažįstama, jog nesiekiama objektyvumo ir socialinio neutralumo pozicijų. Pateikiant emancipatorišką ir socialiai kritišką analizę siekiama įtakoti esamą politinę bei socialinę situaciją. Ši intervencija, žinoma, turi būti suvokiama kaip „analitinė“, atskleidžiant ir parodant latentinius kalbinius mechanizmus kuriais vienos grupės manipuliuoja kitomis.
Titsher et al (2000) išskleidžia visą įvairovę tekstų analizės metodinių prieigų:

· kontent analizė (kokybinė ir kiekybinė),

· grounded teorija
· etnografinė tekstų ar kalbėjimo analizė 
· etnometodologinė pokalbių analizė, 
· pasakojamoji (narrative) semiotika,

· kritiškoji diskurso analizė

· funkcinė pragmatika
· diferencinė tekstų analizė, 
· objektyvioji hermeneutika, 

· bei kt. metodinės prieigos.

Toliau pristatomos ne visos išskirtos metodinės prieigos, o tik tos, kurios dažniausiai naudojamos socialiniuose tyrimuose. Taip pat pranešime nekalbama apie grounded teoriją kaip tekstų analizės metodinę prieigą, nes toks grounded teorijos statusas yra diskutuotinas. Taip pat kritiškoji diskurso analizė pranešime pristatoma kaip metodologinė tradicija (aukščiau tekste), o ne kaip metodinė prieiga. 
Kontent analizė

Pastarojo dešimtmečio sociologiniuose tyrinėjimuose ypač populiaria tapo kiekybinės kontent analizės metodinė prieiga
 – viena iš nedaugelio išskirtinai kiekybinių diskurso analizės metodikų (kokybinė turinio analizė turėtų būti interpretuojama kaip atskiras metodas). Tokiuose tyrimuose analitinėmis kategorijomis tampa ir atskiri žodžiai, sakiniai, ir labiau ad hoc analizės vienetai, tokie kaip straipsnių antraštės, tekstų apimtis. Tokio tipo analizė dažniausiai atliekama turint daug diskurso medžiagos (pokalbių transkripcijų ar tekstų), bei norint pritaikyti įvairius statistinius analizės metodus, pvz., žodžių ar jų junginių pasikartojimo dažnius. Teun A. Van Dijk nuomone, kompiuterizuotas tekstų aprašymas suteikia papildomų paaiškinimų kokybinei analizei, tad tikėtina dažna kiekybinės ir kokybinės analizės integracija (Teun A. Van Dijk, 1985c, p.9). Atsiradus kokybinei kontent analizei tapo sunku atskirti šį metodą nuo kitų teksto analizės metodų, ypač nuo grounded teorija paremtų etnografinių metodų. 

Ankstyvuoju laikotarpiu kontent analizė domėjosi tokiais klausimais: kas kalba, ką kalba, kokiu kanalu, kam kalba ir koks to efektas. Dabar kontent analizės klausimai platesni:
· Dalykas, tema: apie ką tekstas?

· Kryptis: kaip tema rutuliojama?

· Normos: koks klasifikavimo ir vertinimo pamatas?

· Vertybės: kokie požiūriai, tikslai ir lūkesčiai išdėstomi?

· Priemonės: Kokios priemonės naudojamos tikslams pasiekti?

· Bruožai: kokie požymiai naudojami aprašant asmenį?

· Veikėjai: kas inicijuoja tam tikrus veiksmus ir kas juos atlieka?

· Autorystė: kieno vardu formuluojami teiginiai?

· Kilmė: nuo ko prasidėjo komunikacija?

· Tikslas: į ką nukreipta komunikacija?

· Vieta: Kur vyksta veiksmas?

· Konfliktai: kokia bet kokio koflikto priežastis? Kas jo dalyviai? Kokio stirpumo kofliktas?

· Pasekmė: ar konflikto pabaiga tragiška, neaiški, laiminga?

· Laikas: Kada vyksta veiksmas?

· Komunikacijos tipo forma: koks komunikacijos kanalas naudojamas?

· Teiginių forma: kokios gramatinės ir syntaktinės formos gali būti atrastos?

· Metodai: kokie retoriniai ar propagandiniai metodai naudojami?

Nagrinėjamų klausimų prasme klasikinė kontent analizė panaši į etnografinį tyrimą. Pagrindinis skirtumas tas, kad klausimai etnografiniame metode atsakomi pateikiant nuorodas į tekstus, o kontent analizėje – naudojant kiekybinius įrankius, nurodant į kategorijų schemas. Kontent analizė nuo etnografinių ar grounded teorijos metodų skiriasi ir tuo, kad kontent analizėje kategorijos yra nustatomos ir operacionalizuojamos prieš pradedant tyrimą. Lyginant su kritiškąja diskurso analize – pastaroji galėtų būti įvardijama kaip multidimensinė ir daugiapakopė kontent analizė. 
Kontent analizė taikoma kai:

· dėmesio centre – kominikacinio veiksmo turinys, 
· kai kategorijų schemos gali būti suformuluotos iš anksto 
· arba, jei domimasi vien teksto leksika. 
Etnografiniai metodai
Etnografinių metodų esmė – „fundamentalus refleksyvumas“. Etnografija analizuoja kalbą ir tekstus kultūriniame kontekste. Čia keliami klausimai, ar kalba egzistuoja kaip kultūros išraiška, ar kalba įtakoja kultūrą organizuodama materialaus pasaulio suvokimą ir kt. 
Komunikacijos/kalbėjimo etnografija siekia aprašyti kalbėjimo būdus pagal tai, kaip jie konstruoja ir atspindi socialinį gyvenimą tam tikrose kalbinėse bendruomenėse. Čia kalbama ir apie kalbėtojų komunikainę kompetenciją (žr. pvz., A.Poškienė, 2004). Analizės vienetais tampa ištartys ir jų situacijos. Etnografija derina antropologinę ir lingvistinę analizes. 
Specifiniai etnografinių metodų bruožai:
· akcentuojamas duomenų rinkimo procesas; čia svarbiausiu metodu laikomas dalyvaujantis stebėjimas. 

· duomenų analizė nėra atskiras tyrimo etapas: teigiamas dialektinis ryšys tarp duomenų rinkimo ir analizės. 

· Tekstų analizė atliekama tokia forma, kai užduodami klausimai apie tekstą. Pvz., ką kiekvienas dalyvis sako, kodėl jis tai sako, kaip jis tai sako, kokį tai daro poveikį kitiems dalyviams, kaip keičiasi kiekvieno kalbėtojo orientacija komunikacijos eigoje, kodėl ji keičiasi ir kt. Panašūs klausimai formuluojam tekstų analizei: kaip dokumentai parašyti, kaip jie skaitomi, kas rašo tekstus, kas juos skaito, kokiu tikslu, kokiomis progomis, kokia to pasekmė, kas įrašoma tekstuose ir kas specialiai praleidžiama, ką turi žinoti skaitytjas kad gebėtų suprasti tekstą ir kt. 

· Analizuojant lingvistines struktūras labai svarbu įtraukti konteksto analizę, kur kontekstas reiškia ne tik lingvistinį ar situacinį kontekstus, bet ir gestus, veido išraiškas, kūno kalbą ir aplinką kurioje vyksta komunikacija.

· Etnografinė analizė siekia atrasti kultūrinius ir lingvistinius modelius. 

Etnografiniai metodai naudotini kai tyrėją domina ne tik teksto struktūra, bet ir jos santykis su kultūrine aplinka. Etnografija yra nukreipta į kultūrinių modelių aiškinimą, tačiau šiuos kultūrinius modelius aiškina sąvokomis ir kategorijomis kurių tiriamieji nenaudoja. Tuo ji skiriasi, pavyzdžiui nuo kritiškoios diskurso analizės ar objektyviosios hermeneutikos, kur svarbu natūralus, autentiškas tekstas ir tiriamųjų žodyno vartojimas analizėje. Nuo labiau lingivstinių metodų, pvz., funkcinė pragmatika, etnografiniai metodai skiriasi tuo, kad sąlyginai mažai dėmesio skiria lingvistinėms kategorijoms. 
Etnometodologinė pokalbių analizė
Etnometodologinė pokalbių analizė turi specifinę taikymo sritį – autentiški ir natūraliai vykstantys kasdieniai pokalbiai ir kasdienės istorijos. Pokalbių analizė siekia atrasti tuos bendrus principus ir procedūras kuriuos naudoja dalyviai komunikacinėje situacijoje. Vienas iš labiausiai mėgstamų stėbėti ir analizuoti dalykų – kalbėtojų keitimasis. Tikslas – atrasti mechanizmą kuris yra naudojamas kasdienių pokalbių metu. Analizuojamas elgesys, formuluojami tipiniai elgesio  modeliai ir taisyklės. 
Tekstas čia suprantamas kaip interaktyvus produktas, kaip abipusės sąveikos ir interpretacijos rezultatas. Kontekstas etnometodologinėje pokalbių analizėje suprantamas siaurai – kontekstu laikoma tai, kas matoma tekste (transkripcijoje), t.y. dėmesys kreipiamas tik į tekstinį kontekstą. 

Etnometodologinė pokalbių analizė dažniausiai taikoma analizuojant institucinę komunikaciją. Tačiau taikymo sritis žymiai platesnė. Siekiant nusakyti taikymo sritį galima panaudoti tokią citatą:

„Pokalbiai vyksta telefonu ar tiesiogiai, įrašomi paslėptais rekorderiais ar atvirais mikrofonais; gyvenamuosiuose kambariuose ar gamyklose; lauke ar laivo denyje; bepietaujant ar suimant; tarp nepažystamųjų, bendradarbių, intymių partnerių ir kt. perduodant žinias, vykdant verslą, siūlant paaukštinimą, registruojant skundus, parduodant draudimo polisus, instruktuojant, kviečiant policiją, pasakojant pasakas, atsiprašinėjant, persimetant keliomis frazėmis ir kt. Nors ir ribotas, visgi tai didžiulis medžiagos rinkinys.“ (Schenkein, 1978b:2)
Nuo kitų metodų pokalbių analizė skiriasi labiausiai tuo, jog ji analizuoja tik žodinę ( ne rašytinę) komunikaciją. Be to, analizės objektu negali tapti monologas – objektu tampa tik mažiausiai dviejų žmonių pokalbis. Taip pat nuo kitų teksto analizės metodų skiriasi tuo, kad reikalaujama labai tikslios pokalbių transkripcijos su pauzių, intonacijos kaitos, persidengiančio kalbėjimo ir kt. registravimu. Skiriasi ir konteksto suvokimas: konteksta čia suvokiamas kaip ištartis – prieš tai sekusi ištartis yra dabrtinės ištarties kontekstas, o dabartinė ištartis tampa kontekstu sekančiai ištarčiai. 
Pokalbių analizė, panašiai kaip etnografiniai metodai, nesiremia iš anksto nustatytomis kategorijomis, siekia registruoti autentišką ir natūralų kalbėjimą. 

Objektyvioji hermeneutika
Iš hermeneutikos šis metodas paveldėjo pažiūrą, jog bet koks suvokimas yra sąlygotas turimų išankstinių žinių. Išankstinis žinojimas yra išplečiamas suvokiamo reiškinio interpretacijos keliu ir toliau tampa sąlyga sekančiai patirčiai (hermeneutinis ciklas). 
Metodo tikslas – tirti, interpertuoti reikšmes - perteikti matomas ir latentines interakcijų struktūras. Kontekstas čia suprantamas dvejopai: 

· kaip išorinis kontekstas – t.y. faktiškos pragmatinės sąlygos kurios apriboja tekstą ir jo interpretaciją išoriškai. 
· kaip vidinis kontekstas – tai kumuliatyvi informacija pateikiama pačiame nagrinėjamame tekste. 

Objektyviosios hermeneutikos užduodami analitiniai klausimai:

· Kaip tekste randamą reikšmę suvokia tyrėjas: kokią teksto vieneto reikšmę suteiktų „normalus“ skaitytojas, kaip teiginį perfrazuotų tyrėjas?

· Ką kalbantysis asmuo savo teiginiu nori pasakyti ar kokias mintis sukelti skaitytojui? Kokie kalbančiojo ketinimai? Kaip kalbantysis nori, kad būtų interpretuojamas jo teiginys?

· Kokios latentinės reikšmės glūdi po analizės vienetu, kaip kitaip tekstas gali būti skaitomas, koks tokio skaitymo rezultatas. Ką reiškia naudojama gramatinė forma, minimi asmenys ar temos, lingvistiniai aspektai ir kt. Kokiu tikslu ir kaip jie naudojami. Esant skirtingoms socialinėms aplinkybėms, kokias reikšmes įgytų analizuojamas teiginys?
· Kokios savybės ir koks santykis priskiriami minimiems asmenims, ką galima pasakyti apie santykį tarp autoriaus ir interpretatoriaus?
· Kokie galimi sekančių teiginių ir reikšmių pasirinkimai? Kaip toliau bus vystomas tekstas? Kokie tikėtini argumentai? Kokie svarbiausi teksto saryšio taškai?

Pagrindinė šios metodikos kritika – dėmesys atvejo kalbai ir su atveju susijusiam kontekstui, nevykdant platesnės konteksto ar intertekstų analizės. 
Nepaisant to, jog išskirtosios diskurso analizės tradicijos ar metodikos esti skirtingos savo stiliumi, teoriniu pagrindu ir tikslais, jos turi ir panašumų. Pirma, jos dažnai išreiškia domėjimąsi diskurso turiniu (aiškiai išdėstytu ar užslėptu). Antrasis panašumas - diskursas analizuojamas ne kaip savitikslis, o kaip savyje užkoduojantis bei reprezentuojantis tam tikrus kognityvinius ar socialinius faktus. Hermeneutika dėmesį telkia ties subjektyvių, asmeninių pasaulėžiūrų ar vertybių raiška. Kritiškojoje diskurso analizėje akcentuojamas kalbėtojų ar teksto autorių sociokultūrinis pagrindas, jų ideologija ir interesai. Kontent analizėje turinys analizuojamas kaip socialinių ar institucinių diskurso produkcijos ir apskritai komunikacijos charakteristikų išraiška (Teun A. Van Dijk, 1985b, Vol 2:10). Kitaip tariant, daugelis diskurso analizės prieigų socialiniuose moksluose yra instrumentinės prigimties.

Diskusija dėl diskurso analizės metodologinio statuso
Diskurso analizė dažnai vadinama tyrimų tradicija, tyrimų strategija ar tyrimų metodu, net metodų trianguliacijus būdu. Pranešimo autorės nuomone, diskurso analizė – tai metodologinė tradicija, turinti specifinę socialinio tyrimo strategiją. Kaip, pavyzdžiui, viešosios nuomonės tyrimai – irgi yra tradicija, turinti labai apibrėžtas technikas ir metodikas – tyrimo atlikimo planą, imties sudarymo technikas, prioritetizuojamus duomenų rinkimo metodus, statistinės analizės metodus ir ataskaitų rengimo standartizuotas formas. VN tyrimuose aiškus sociologinės informacijos šaltinis- subjektyvi gyventojų nuomonė, nuostatos, subjektyviai projektuojama elgsena. DA informacijos šaltinis – tekstai (sakytiniai ar rašytiniai)/ pasisakymai. T.y. itin pabrėžiamas kalbos vaidmuo. Kai kuriuose diskurso analizės metoduose pabrėžiama tik tokios kalbos reikšmė, kai ji yra autentiška ir atsiranda natūraliai (o ne išprovokuojamas, kaip anketinėse apklasose). Diskurso analizėje prioritetai teikiami taip pat tam tikriems metodams ir technikoms. Sąlyginai retai taikomi kiekybiniai analizės metodai (grynąja forma – tik kiekybinėje kontent analizėje). Prioritetizuojami netikimybiniai atrankos ir tekstų korpuso sudarymo metodai. Pirmenybė teikiama turinio analizei, dalyvaujančiam stebėjimui kaip informacijos rinkimo metodams. Kokybiniai, interpretaciniai analizės metodai dažnai derinami su lingvistinės analizės metodais. 
Taip pat įvairias diskurso analizės formas galima suprasti kaip tyrimo strategijas. Nes čia tam tikru būdu nusakoma tyrimo procedūrų tvarka (koks etapas po kokio turi eiti), numatomi tam tirki metodai, informacijos šaltiniai, analizės būdai ir pan. 
Diskurso analizės tyriminė praktika

Atliekant diskurso analizę svarbi „diskurso“ sąvokos operacionalizacija, kuri atliekama nurodant pagrindines diskurso analizės dimensijas. Pranešimo autorė siūlo išskirti tokias pagrindines diskurso analizės dimensijas: 

1. turinį: dėmesio objektas, tema ar klausimas, objektą aprašantys ir vertinantys teiginiai;
2. diskurso dalyvius bei diskurso kontekstą (dažnai diskurso dalyviai analizuojami kaip konteksto dalis).

Diskurso turinys apima įvairius teiginius apie dėmesio objektą, turinys nusakomas per temas, kurios yra rutuliojamos diskursyviuose tekstuose. Teun A. van Dijk apibrėžia temas, kaip „semantines makrostruktūras“, kylančias iš semantinių mikrostruktūrų (T.A. Dijk, 2001:102). Temos nusako, apie ką yra tas diskursas, jos organizuoja patį diskurso vyksmą ir suteikia bene svarbiausią informaciją apie diskursą. Temos parodo, į ką orientuojasi kalbėtojai, organizacijos ar grupės. Dažniausiai temos išreiškiamos diskurse tekstų pavadinimuose, antraštėse, abstraktuose, santraukose, tematiniuose sakiniuose ar išvadose. Tyrėjas, atlikęs šių leksinių vienetų analizę, apibendrinimą, gali nusakyti pagrindinę diskurso temą (-as), t.y. tam tikrus makro-teiginius. Turinyje taip pat svarbu, kokie yra vartojami žodžiai, ir kokios joms yra suteikiamos reikšmės. Suteikdami reikšmes kalbėtojai (ar rašytojai) vadovaujasi savo požiūriais, nuostatom, t.y. įvairiomis mentalinėmis struktūromis, tad jos geriausiai atspindi diskurso dalyvių požiūrius (besiorganizuojančius į pasaulėžiūras).

Kontekstas diskurso analizėje suprantamas dvejopai. Pirmiausiai kontekstas suprantamas kaip socialinės, politinės, kultūrinės ir istorinės struktūros, kuriose vyksta diskursas. Tokie kontekstai (jų aprašymas ir analizė) leidžia geriau suprasti ir paaiškinti vykstantį diskursą. Kontekstas diskurso analizėje taip pat suprantamas ir kaip tiesioginė diskurso vyksmo situacija, kur dažnai aprašoma diskurso vyksmo sfera (politika, verslas ir kt.), įvardijami diskurso dalyviai, jų santykiai. Tai leidžia paaiškinti kalbos naudojimo skirtingumus, situacinius skirtumus. Teun A. van Dijk (2001) siūlo sudaryti kontekstų modelį, įtraukiant į jį kuo daugiau galimų konteksto elementų. Konteksto modeliai leidžia paaiškinti, kas gali turėti reikšmingos įtakos diskursyvioms ištartims. Reikšmės, konstruojamos diskursyviose ištartyse, nėra tiesioginė mentalinių modelių (požiūrių, nuomonių ir kt.) projekcija – kontekstai įsiterpia į požiūrių diskursyvų konstravimą. Apibendrintai, konteksto įtaką diskurso turiniui Teun A. van Dijk nusako taip: „ką mes sakome, kaip sakome priklauso nuo to, kas kalba, su kuo kalba, kada ir kur kalba, kokiu tikslu kalba“ (T.A. van Dijk, 2001:108).

Diskurso analizės taikymo sritys
Pranešimo autorė savo darbuose daugiausiai domisi kritiškosios diskurso analizės metodologine tradicija, tad toliau pateikiamos būtent kritiškosios diskurso analizės potencialios taikymo sritys. KDA taikymo sritys apima įvairias temas: moterų studijos (Wodak ir Benke 1997), antisemitizmas (Wodak et al. 1990), fašizmas (Maas 1984), ksenofobija (Matouschek ir Wodak 1995/1996), kalbos vartojimas politikoje (Fairclough 1992), kalbos vartojimas organizacijose (Wodak 1996), identiteto dimensijos (Wodak 1999) ir kt. (Titscher et al. 2000). Tokių tyrimų rezultatas – teiginys, jog nelygybė ir vyravimas yra nuolat atkuriami ir legitimuojami kalbos pagalba. Tačiau taikymo sritys neapsiriboja galios ir vyravimo temomis. Norman Fairclough (1993) analitinis modelis gali būti taikomas socialinių pokyčių analizei, kai socialiniai pokyčiai yra analizuojami per diskursyvios praktikos pokyčius. Tokiu būdu Fairclough ištyrė Anglijos universitetų marketingo pokyčius. Analizuodamas įvairius tekstus (susitikimų protokolus, akademinius CV, darbo skelbimus) jis priėjo išvadą, jog universitetai atsisako stabilių institucinių identitetų ir siekia konstruoti universiteto kaip efektyviai veikiančios įmonės identitetą. Ruth Wodak savo istorinį diskurso analizės modelį taiko užslėptiems kalboje stereotipams, aliuzijoms ir prietarams atskleisti. Tokių tyrimų pavyzdžiai – pokarinio antisemitizmo Austrijoje studija (Wodak et al. 1990), požiūriai į migrantus bei kaimynines Centrinės ir Rytų Europos šalis (Matouschek et al. 1995). Kritiškoji diskurso analizė taip pat gali būti taikoma tautinio identiteto tyrimuose (pvz., Wodak et al. 1999). Išsamią kritiškosios diskurso analizės tyrimų apžvalgą galima rasti Toolan (2002).

Atsakant į klausimą, kodėl kritiškoji diskurso analizė esti vertinga socialiniuose tyrimuose, svarbūs keturi argumentai (Tischer et al. 2000):

1. Teorinis argumentas – socialinės struktūros, pvz., klasiniai santykiai dialektiškai sąveikauja su socialinėmis veiklomis, o diskursas esti viena socialinės veiklos formų. 
2. Metodologinis argumentas nurodo į vis dažnesnį tekstų kaip socialinės informacijos šaltinių naudojimą socialiniuose tyrimuose. 
3. Istorinis argumentas teigia, jog tekstai yra puikūs socialinių pokyčių indikatoriai – tekstuose atsispindi identiteto ir žinojimo struktūrų rekonstrukcijos, diskursas parodo socialinių santykių pokyčius. 
4. Ketvirtasis argumentas yra politinis ir susijęs su kritiškąja diskurso analizės pakraipa: tekstai yra socialinės kontrolės ir galios išraiškos priemonė, tad tekstų analizė tampa svarbia sociologinės analizės dalimi.
Diskurso analizė tinka jei: 

· jei norite atsekti, ką apie tam tikrą dėmesio objektą sako skirtingi socialiniai veikėjai ir kaip jų pasisakymai yra įgalinti bei apriboti esamos sociokultūrinės sąrangos, bei – kaip pasisakymai, kalba įtakoja esamą socialinę realybę. 
· jei jūsų informacijos šaltinis yra pasikartojantys komunikaciniai veiksmai (sakytinis ar rašytinis) vykstantys tam tikromis aplinkybėmis. 

· jei norite sistemiškai aprėpti visumą duotoje kultūroje egzistuojančių požiūrių į kokį nors dalyką ir nenorite tų požiūrių provokuoti ar įtakoti išankstiniu moksliniu žinojimu.

